
1. Peraturan

1.1
Pegawai Perkhidmatan Awam yang bertukar Wilayah layak diberi Elaun Perumahan Wilayah (EPW).

2. Takrif Pegawai Yang Bertukar Wilayah

2.1
pegawai yang berasal dari Sabah (termasuk Labuan) atau Sarawak yang dilantik dan/atau ditempatkan berkhidmat di Semenanjung; atau

2.2
pegawai yang berasal dari Semenanjung yang dilantik dan/atau ditempatkan berkhidmat di Sabah (termasuk Labuan) atau Sarawak; atau

2.3
pegawai yang berasal dari Sabah (termasuk Labuan) yang dilantik dan/atau ditempatkan berkhidmat di Sarawak dan pegawai yang berasal dari Sarawak yang dilantik dan/atau ditempatkan berkhidmat di Sabah (termasuk Labuan).

3. Takrif Berasal

3.1
Berasal ditentukan berasaskan asal pegawai dengan memberi perhatian kepada asal ibu dan bapa pegawai, iaitu - 

(i) Pegawai dan ibu bapa yang dilahirkan di Wilayah yang sama dianggap berasal dari Wilayah berkenaan;

(ii) Pegawai yang ibu bapanya dilahirkan di Wilayah yang sama dianggap berasal dari Wilayah atau tempat lahir ibu bapanya; 

(iii) Pegawai yang ibu bapanya dilahirkan di Wilayah yang berbeza boleh memilih untuk menentukan Wilayah asalnya berdasarkan tempat lahir ibu atau bapanya; dan

(iv) Jika terdapat kes-kes selain daripada (i), (ii) dan (iii) di atas bolehlah dikemukakan kepada JPA untuk dipertimbangkan. 

4. Pegawai Yang Tidak Layak

4.1 Pegawai yang bertukar Wilayah tidak layak EPW dalam keadaan berikut:-
(i) menduduki rumah kerajaan (termasuk menduduki rumah kerajaan yang diperuntukkan kepada suami atau isteri);

(ii) pegawai yang membeli rumah dalam stesen dengan menggunakan kemudahan pinjaman perumahan kerajaan;

(iii) pegawai bercuti tanpa gaji; dan

(iv) pegawai berkursus melebihi 3 bulan.

5. Pelaksanaan

5.1 Tanggungjawab Pegawai –

(i) Pegawai hendaklah mengisi Borang JPA(EPW) yang terdapat dalam Pekeliling Perkhidmatan Bilangan 11 Tahun 2001; dan

(ii) Borang tersebut dikemukakan kepada Ketua Jabatan untuk pertimbangan.

5.2      Tanggungjawab Ketua Jabatan -

(i) Ketua Jabatan hendaklah mempastikan bahawa pegawai yang bertukar Wilayah layak dibayar EPW; dan

(ii) Merekodkan penerimaan EPW dalam Buku Perkhidmatan pegawai.

6. Rujukan

6.1
      Sila rujuk kepada Pekeliling Perkhidmatan Bilangan 11 Tahun 2001 dan surat edaran JPA(S)63/75/2/(SV61) bertarikh 12 Oktober 2000. Sebarang kemusykilan boleh dikemukakan kepada:

Encik Mohd Saleh bin Abd. Jabbar -  03-88854052 (saleh@jpa.gov.my)

Cik Nor Arlinda Mohamed Khalid  - 03-88854213 (arlinda@jpa.gov.my)    

